google/wiki40b huggingface dataset:
Έγχορδα της συμφωνικής ορχήστρας

Βιμπράτο

Βιμπράτο ονομάζεται μια ελάχιστα αισθητή διακύμανση στο ύψος της νότας. Η κίνηση αυτή δημιουργείται όταν ένας μουσικός εγχόρδων πιάνει μια νότα με το δάχτυλο του αριστερού χεριού και σύρει το δοξάρι με το δεξιό, αλλά δεν αφήνει το δάχτυλο του στην ίδια θέση όσο παίζεται η νότα αυτή. Αντί αυτού, κινεί ελαφρά πάνω-κάτω το δάχτυλο του αριστερού χεριού του πάνω στη χορδή δημιουργώντας μία από τις ευρέως χρησιμοποιούμενες τεχνικές στο παίξιμο των εγχόρδων. Συνήθως, όσο πιο αισθαντική είναι η μουσική και όσο μεγαλύτερης διάρκειας είναι οι νότες, τόσο περισσότερο χρησιμοποιείται το βιμπράτο.

Πιτσικάτο

Πιτσικάτο ονομάζεται ένας τρόπος να παιχτεί το έγχορδο όργανο χωρίς να χρησιμοποιηθεί καθόλου δοξάρι. Όταν σε μία παρτιρούρα είναι σημειωμένη η ένδειξη pizz τότε ο μουσικός αφήνει το δοξάρι και τραβά τις χορδές του οργάνου με τα δάχτυλά του. Τα μουσικά περάσματα με την τεχνική αυτή μπορεί να είναι σύντομα, αλλά μπορεί είναι και ολόκληρες μελωδίες.

Ελεύθερο δοξάρι

Κατά την εκτέλεση ενός μουσικού έργου, η κίνηση του δοξαριού μπορεί να γίνει σε μία ή δύο κατευθύνσεις, πάνω ή κάτω. Για τους μουσικούς των εγχόρδων, η απόφαση της κατεύθυνσης της κίνησης αλλά και του σημείου του δοξαριού που θα ακουμπά στις χορδές, είναι κάτι που αποφασίζεται με βάση την καλύτερη απόδοση του μουσικού περάσματος. Για παράδειγμα, η απόδοση ενός ανάλαφρου ήχου επιτυγχάνεται με το παίξιμο κοντά στο άκρο του δοξαριού ενώ ένας δυνατός, βαρύς ήχος χρειάζεται να παιχτεί πιο κοντά στη λαβή του δοξαριού. Κάποια σημάδια της μουσικής σημειογραφίας επάνω στις παρτιτούρες, καθορίζουν την κατεύθυνση του δοξαριού ξεχωριστά για καθεμία νότα κάθε μουσικού κομματιού της συναυλίας.

Η απόφαση των διαφόρων μαέστρων για την χρησιμοποίηση ελεύθερων κινήσεων στα δοξάρια είναι κάτι που σχετίζεται με τα πλεονεκτήματα ή τα μειονεκτήματα αυτών: από τη μία, οι ελεύθερες κινήσεις δημιουργούν συχνά ένα πλούσιο, γεμάτο ήχο, ενώ από την άλλη, οι ομοιόμορφες κινήσεις επιτρέπουν περισσότερη ομοιογένεια στην ερμηνεία και αποφυγή της χαοτικής εικόνας των δοξαριών που κινούνται σε τυχαίες κατευθύνσεις.
Κλέλια Ρένεση

Βιογραφία - καριέρα

Η Ρένεση πήγε στην Ιταλία για να σπουδάσει ιατρική, αλλά παράτησε τις σπουδές της κι επέστρεψε στην Ελλάδα για να ασχοληθεί με τη σόουμπιζ. Έγινε γνωστή μέσα από ορισμένες σειρές του τηλεοπτικού σταθμού Mega Channel και από την ενασχόλησή της με τα social media, κυρίως λόγω της «εκρηκτικής» εμφάνισής της και της «πληθωρικής», «χυμώδους» παρουσίας της. Το 2017 συμμετείχε στο μουσικό πρότζεκτ Ti.po.ta με τον Μάνου Τσάο, με τον οποίο συνδέεται από το 2015, με διάφορα τραγούδια και βίντεο κλιπ. Στο πλαίσιο των Ti.po.ta συμμετείχε και στο τραγούδι με τίτλο «Anatoli/Ανατολή», μαζί με το γνωστό τραγουδοποιό Σωκράτη Μάλαμα. Αίσθηση είχε δημιουργηθεί και όταν εμφανίστηκε να κολυμπά ολόγυμνη στο κλιπ του τραγουδιού των Ti.po.ta «Moonlight Avenue».
Στα τέλη Ιουλίου 2018, όταν η ηθοποιός Δάφνη Λαμπρόγιαννη, που πρωταγωνιστούσε στην επιτυχημένη τηλεοπτική σειρά του σταθμού Alpha με τίτλο Μην αρχίζεις τη μουρμούρα, ανακοίνωσε την  αποχώρησή της, την αντικατατέστησε από τη νέα σεζόν.
Στις 18 Μαΐου 2019 η Κλέλια Ρένεση έφερε στον κόσμο το πρώτο παιδί (κορίτσι).
Ντόριαν φαν Ραϊσελμπέρχε

Προσωπική ζωή

Ο φαν Ραϊσελμπέρχε είναι μαθητής στο CIOS. Είναι παντρεμένος και έχει μια κόρη.
Φώτης Χατζημιχάλης

Βιογραφικά στοιχεία

Γεννήθηκε το 1957 στο Λιβάδι Ελασσόνας. Σπούδασε στο Οικονομικό Τμήμα της Νομικής Σχολής Αθηνών. Κατά τη διάρκεια των σπουδών του υπήρξε στέλεχος της ΠΑΣΠ και εξελέγη πρόεδρος του συλλόγου φοιτητών της Σχολής του, καθώς και μέλος του κεντρικού συμβουλίου της ΕΦΕΕ.
Tο 1979 έγινε μέλος του Τομέα Νεολαίας του ΠΑΣΟΚ, υπεύθυνος για τις οργανώσεις της Σπουδάζουσας. Από το 1982 έως το 1987 διετέλεσε αναπληρωτής γραμματέας και από το 1987 έως το 1989 γραμματέας της Νεολαίας ΠΑΣΟΚ. Από το 1989 έως και το 1994 υπήρξε μέλος του Εκτελεστικού Γραφείου της Κεντρικής Επιτροπής του ΠΑΣΟΚ.
Διετέλεσε βουλευτής Λάρισας του ΠΑΣΟΚ από το 1993 ως το 2007, και υφυπουργός Γεωργίας από το 2000 μέχρι το 2004.
Από το 2009 ως τον Ιανουάριο του 2011 ήταν περιφερειάρχης Πελοποννήσου και από το 2011 ως το 2012 γενικός γραμματέας της Αποκεντρωμένης Διοίκησης Αιγαίου.
Το 2014 διορίστηκε πρόεδρος του Ινστιτούτου Γεωπονικών Επιστημών (ΙΓΕ), με απόφαση του υπουργού Αγροτικής Ανάπτυξης Αθανάσιου Τσαυτάρη.
Πανελλήνιο πρωτάθλημα ανώμαλου δρόμου ανδρών 1907

Tο Πανελλήνιο πρωτάθλημα ανώμαλου δρόμου ανδρών διεξήχθη για πρώτη φορά στις 29 Μαρτίου 1907, με την ονομασία "Δρόμος μετ' εμποδίων 8 χιλιομέτρων", στους πανηγυρικούς Αθλητικούς αγώνες προς τιμήν του βασιλιά της Ιταλίας Βιτόριο Εμμανουέλε, ο οποίος πραγματοποιούσε επίσημη επίσκεψη στην Ελλάδα. Οι αγώνες διοργανώθηκαν στο Παναθηναϊκό Στάδιο της Αθήνας, το οποίο ήταν υπερπλήρες και παρουσίαζε θέαμα εφάμιλλο των μεσολυμπιακών αγώνων του 1906. Μετείχαν 15 αθλητές και από τρεις αθλητικούς συλλόγους. Νικητής αναδείχθηκε ο Πανελλήνιος Γ.Σ.

Η διαδρομή

Η διαδρομή στην οποία διεξήχθη ο ανώμαλος δρόμος περιγράφεται ως εξής: Οι δρομείς, αφού έκαναν ένα γύρο στο Παναθηναϊκό Στάδιο, στη συνέχεια κατευθύνθηκαν προς το λόφο του Αρδηττού (Α΄ Νεκροταφείο), διέσχισαν μια ξερή χαράδρα και πήραν πορεία προς το εργοστάσιο Μαλτσινιώτη (τη μετέπειτα ΠΥΡΚΑΛ στα σύνορα Υμηττού-Δάφνης). Έπειτα στράφηκαν προς τα ανατολικά, πέρασαν από τρεις λόφους και έφτασαν στην κορυφή "Κοπανάς", όπου υπήρχε σημαία δεικνύουσα το μέσο της διαδρομής. Ακολούθως έστριψαν προς βορρά και κινήθηκαν εντός χαράδρας ως την έπαυλη "Δρούγκα". Στη συνέχεια κινήθηκαν προς τη θέση "Προφήτης Ηλίας" (σημερινό Παγκράτι) και πήραν την αμαξιτή οδό ως το Στάδιο, όπου τερμάτισαν.
Φανή Γέμτου

Βιογραφία

Η Φανή Γέμτου , γεννήθηκε και μεγάλωσε στην Αθήνα.   
Είναι Αριστούχος Απόφοιτος της Ανωτέρας Δραματικής Σχολής του Θεάτρου Τέχνης Αθηνών ''Κάρολος Κούν'' (1997) , Πτυχιούχος του τμήματος Θεατρικών Σπουδών και Θεατρολογίας του Εθνικού και Καποδιστριακού Πανεπιστημίου Αθηνών (2006) και κάτοχος μεταπτυχιακού διπλώματος (master) του τμήματος Μουσικού Θεάτρου του Royal Central School of Speech and Drama του Πανεπιστημίου του Λονδίνου (2001). Έχει Μετεκπαιδευθεί στην Τεχνική Συγγραφής Θεατρικού Έργου στο Θέατρο Αλλαγών (2005).    
Έχει κάνει σεμινάρια και μαθήματα Υποκριτικής με την Aleta Chappelle , τον Eugenio Barba (2000) στη Δανία , με τους ηθοποιούς Odin Teatret και τη Lilo Bauer. Κλασσικό τραγούδι & Μονωδία έκανε με τις Λυδία Αγγελοπούλου και Αθήνα Τσολάκου (1998-2003) , ενώ έχει κάνει και μαθήματα φυσικής τοποθέτησης - speech level singing (2004) με τον Νίκο Παναγιωτόπουλο. Έχει συγγράψει και σκηνοθετήσει αρκετά θεατρικά έργα και παραστάσεις. 
Το 2017 , η Φανή Γέμτου και η μουσικός Έλλη Δαδήρα , δημιούργησαν το «A Little Theatre Music» , μια σειρά από παραστάσεις της ιστορίας του μουσικού θεάτρου και κινηματογράφου με τραγούδια από μιούζικαλ του εξωτερικού. Εχουν κάνει μαζί με την ομάδα του A Little Theatre Music , αρκετές επιτυχημένες εμφανίσεις μέσα στο 2018 (Θέατρο Χυτήριο , El Convento Del Arte, φεστιβάλ Μικρού Παρισιού, Θέατρο ''Αγγέλων Βήμα'' , Πολιτιστικό Κέντρο Μπενετάτου, Αμφιθέατρο «Μ. Θεοδωράκης» και το 2019 στο Κελλάρι Athenaeum. 
Έχει διδάξει ως καθηγήτρια υποκριτικής και αυτοσχεδιασμού , στην Ακαδημία Τεχνών του ΙΕΚ Ακμή.  
Έχει Ίδρυσει τον «Τεχνοτόπο», πολυχώρο καλλιτεχνικών, εκπαιδευτικών και ψυχαγωγικών δραστηριοτήτων για παιδιά όλων των ηλικιών στο Χαλάνδρι , την αστική μη κερδοσκοπική εταιρεία μουσικού θεάτρου «ΑΥΤΗ+ΑΥΤΗ» και την αστική μη κερδοσκοπική εταιρεία θεάτρου «ΠΡΩΤΕΣ ΥΛΕΣ».  
Είναι Υπεύθυνη Θεατρολόγος , Σκηνοθέτης και Καθηγήτρια του Θεατρικού Ομίλου της Ριζαρείου Σχολής Αθηνών.

Προσωπικά Στοιχεία

Είναι κόρη του τ. Πρύτανη και Καθηγητή του Πανεπιστημίου Αθηνών Πέτρου Γέμτου , και έχει καταγωγή από την Λάρισα.
Μπρόνιους Κουταβίτσιους

Δίσκοι Βινυλίου (Επιλεγμένοι)

1971 Δισκογραφική Εταιρεία Μελωδία 33SM-2887-8 (10") - Avinuko Pėdos, vokalinis ciklas (Αμνοί, κύκλος τραγουδιών)
1973 Δισκογραφική Εταιρεία Μελωδία 33SM-04251/2 - Stygnis Kvartetas (Κουαρτέτο Εγχόρδων) Νο. 1 
1978 Δισκογραφική Εταιρεία Μελωδία 33 S10–10595-96 - Prutyana ("Zanesennaya derevnya")
1980 Δισκογραφική Μελωδία S30-11963/4 - Metauela: συλλογή τιμημένων κομματιών τραγουδιού και χορών
1979 Δισκογραφική Μελωδία S10-12535/6 - Dzūkiškos Variacijos (Τζούκικες Παραλλαγές) / Praeities Laikrodžiai (Ώρες του Παρελθόντος) / Mažasis Spektaklis (Μικρή Παράσταση)
1979 Δισκογραφική Μελωδία S42-12623/4 (7") - Eilės
1981 Δισκογραφική Μελωδία S10-14359/60 - Baroko siliaus variacijos
1982 Δισκογραφική Μελωδία S10-18773/4 - Jubiliejinis koncertas (Κονσέρτο Ιωβηλαίου). Paskutinės Pagonių Apeigos (Οι Τελευταίες Παγανιστικές Τελετές) / Du Paukščiai Girių Ūksmėj (Δύο Πουλιά στα Πυκνά Δάση)
1985 Δισκογραφική Μελωδία S10 22333 006 - Lietuvių Kompozitorių Kūriniai Fortepijonui (Μουσικά έργα Λιθουανών συνθετών για πιάνο) 
1987 Μουσική εκδοτική εταιρεία Le Chant du Monde LDC 78037 (5-LP σύνολο) - 1953-1983: Trente Ans De Musique Sovietique: Paskutinės Pagonių Apeigos (Τριάντα χρόνια σοβιετικής μουσικής: Οι Τελευταίες Παγανιστικές Τελετές). 
1990 Δισκογραφική Μελωδία S10-29285 009 - Iš Jotvingių Akmens (Πέτρα από τη Γιοτβίγκια) / Pasaulio Medis (Το Δέντρο του Κόσμου)  
1990 Δισκογραφική Μελωδία S10 29435 008 - Du koliažai: Liuda & Kęstutis Grybauskas - Fortepijoninis Duetas ( Ντουέτα πιάνου)

CD (Επιλεγμένα)

2001, 1. Οι Τελευταίες Παγανιστικές Τελετές, ορατόριο για χορωδία, κόρνο & όργανο. 2. Epitaphium Temporum Pereunti (Επιτάφιο για το χρόνο που περνάει), συμφωνικό ορατόριο για χορωδία και ορχήστρα. Δισκογραφική Οντίν.
2003, όπερα Λόκις η Αρκούδα. 2CD, Δισκογραφική Οντίν ISBN 07611951021212015 
2015, Οι Εποχές: Ορατόριο. CD, Δισκογραφική Τοκάτα Κλάσικς. UPC 5060113442000
Το πορτραίτο μιας άγνωστης γυναίκας

Περιγραφή και υποδοχή

Το Πορτραίτο μιας Άγνωστης Γυναίκας  συνδυάζει τα στοιχεία της εικονογραφικής τέχνης και της παράδοσης του πορτραίτου στην τέχνη. Αυτή είναι ντυμένη με μαύρη γούνα  και βελούδινο πανωφόρι, γούνινο καπέλο και  δερμάτινα γάντια. Η γυναίκα κάθεται σε μια ανοιχτή άμαξα  στη γέφυρα Ανίτσκοβ στην Αγία Πετρούπολη.
Η ταυτότητά της δεν έχει εξακριβωθεί από τους ιστορικούς της τέχνης. Ο Κραμσκόι έδωσε στον πίνακα αυτόν το όνομα  Άγνωστη και δεν την ανέφερε σε κανένα από τα γράμματα του ή τα ημερολόγιά του, πράγμα που οδήγησε σε αρκετή παραφιλολογία και στην μεγάλη αινιγματική φήμη του πίνακα.
Το πορτραίτο φιλοτεχνήθηκε στην ύστερη φάση της ζωής του Κραμσκόι. Ξεκίνησε την καριέρα του ως επαναστάτης ζωγράφος που εργάζονταν έξω από το σύστημα, και πολύ νωρίς αποδιώχτηκε από τη Ρωσική Ακαδημία. Το 1883, είχε φτάσει στο απόγειο της φήμης του  και εργάζονταν υπό το υψηλότερο επίπεδο προστασίας δημιουργώντας πορτραίτα για τον Τσάρο Αλέξανδρο τον 3ο και τη γυναίκα του  Μαρία Φεοντόροβνα. Υπήρξε επίσης ένας από τους ιδρυτές και  αρχηγούς των Πιριντβίζνικι.
Εντούτοις, το Το πορτραίτο μιας άγνωστης γυναίκας προκάλεσε μια δυνατή αίσθηση όταν πρωτοεκτέθηκε, περισσότερο ως αποτέλεσμα  του θέματος του πίνακα παρά για την αισθητική του έργου.  Ένας αριθμός  κριτικών της τέχνης υπέθεσε ότι η γυναίκα ήταν πόρνη. Κάποιος κριτικός  περιέγραψε τον πίνακα ως απεικόνιση "κάποιας κοκέτας σε μια άμαξα", ενώ κάποιος άλλος έγραψε  για   "μια προκλητικά όμορφη γυναίκα, μέσα στο βελούδο και τη γούνα, να ρίχνει ένα αισθησιακό βλέμμα μετά μορφασμού  επάνω από μια πολυτελή άμαξα  - δεν είναι αυτό ένα από τα κατάλοιπα των μεγάλων πόλεων  που επιτρέπουν σε άξιες προς περιφρόνηση γυναίκες να ντύνονται  με ενδυμασίες που αγοράστηκαν με αντίτιμο τη γυναικεία αγνότητα στους δρόμους;" Ο Κραμσκόι παρατήρησε, "Μερικοί άνθρωποι είπαν ότι δεν είναι γνωστό ποιά είναι αυτή η γυναίκα. Αν είναι έντιμη ή αν πουλάει τον εαυτό της.  Μέσα της όμως βρίσκεται μια ολόκληρη εποχή."
 Ο Πάβελ Τρετιακόφ αρνήθηκε να αγοράσει τον πίνακα για την πινακοθήκη του. Εντούτοις, η δημοφιλία του γρήγορα μεγάλωσε, εν μέρει καθώς η ομορφιά του αμαρτήματος έγινε ένα δημοφιλές θέμα  στις τάξεις της επόμενης γενιάς των Ρώσων καλλιτεχνών. Ο πίνακας έχει περιγραφεί ως "ασυνήθιστα φωτεινός, ζωγραφισμένος πυκνά, και χαλαρά. Ο Κραμσκόι εμφανώς προσπάθησε να λάμψει με την εξαίρετη δεξιοτεχνία του."
Ο πίνακας έχει χρησιμοποιηθεί ως εξώφυλλο για κάποιες εκδόσεις της Άννα Καρένινα του Λέοντος Τολστόι. Το  2008, ο έφορος Valerie Hillings του  Μουσείου Γκουγκενχάιμ παρατήρησε ότι , "Πολλοί άνθρωποι σκέφτονται ότι  αυτή είναι κάτι σαν την Άννα Καρένινα. Έχει αυτό το είδος του ξεχωριστού αισθήματος, αυτή την ξεχωριστή Ρωσικότητα ".
Τετραοξυγόνο

To τετρ(α)οξυγόνο (αγγλικά: tetraoxygen) ή οξόζον (αγγλικά: oxozone) είναι μια τετρατομική αλλομορφή του οξυγόνου, με χημικό τύπο O₄. Προβλέφθηκε για πρώτη φορά το 1924 από τον Γκίλμπερτ Λιούις (Gilbert N. Lewis), που το πρότεινε ως μια εξήγηση για το φαινόμενο της μη υπακοής του υγρού οξυγόνου στο νόμο του Κιουρί (Curie's law). Σήμερα, φαίνεται πλέον ότι ο Λιούις έπεσε έξω, αλλά όχι κατά πολύ: Υπολογιστικές προσομοιώσεις έδειξαν ότι, παρόλο που δεν υπάρχουν σταθερά μόρια τετραοξυγόνου στο υγρό οξυγόνο, τα μόρια του διοξυγόνου (O₂), στην υγρή κατάσταση, τείνουν να συνδέονται σε ζευγάρια με αντιπαράλληλα σπιν, σχηματίζοντας έτσι παροδικά μονάδες τετραοξυγόνου. Ακόμη, το 1999 οι ερευνητές νόμισαν ότι το στερεό οξυγόνο, όταν βρίσκεται στην ε-φάση, δηλαδή υπό πίεση πάνω από 10 GPa, υπάρχει στην αλλομορφή του τετραοξυγόνου. Ωστόσο, το 2006 αποδείχθηκε με κρυσταλλογραφία ακτίνων Χ ότι αυτή η σταθερή φάση, που είναι γνωστή ως «ε-οξυγόνο» ή «κόκκινο οξυγόνο», είναι στην πραγματικότητα οκταοξυγόνο (O₈).  Παρ' όλα αυτά, το τετραοξυγόνο έχει ανιχνευθεί ως ένα βραχύβιο χημικό είδος, με πειράματα φασματοσκοπίας μαζών. 
Οι απορροφήσεις ζωνών από τα μόρια του τετραοξυγόνου, για παράδειγμα στα 360, στα 477 και στα 577 nm, χρησιμοποιήθηκαν συχνά για να κάνουν αναστροφές αερολυμάτων, για την ατμοσφαιρική οπτική φασματοσκοπία απορρόφησης. Εξαιτίας της γνωστής διασποράς του διοξυγόνου, και γι' αυτό επίσης και του τετραοξυγόνου, οι κλίσεις πυκνότητας στήλης του τετραοξυγόνου μπορεί να χρησιμοποιηθούν για να ληφθούν προφίλ αερολυμάτων, που μπορούν στη συνέχεια να χρησιμοποιηθούν και πάλι σε μοντέλα διάδοσης της ακτινοβολίας, στα μοντέλα διαδρομής φωτός.
Μαργαρίτα της Βουργουνδίας, βασίλισσα της Σικελίας

Βιογραφία

Ήταν η δεύτερη κόρη του Εύδη διαδόχου στο δουκάτο της Βουργουνδίας και της Ματθίλδης Β΄ των Νταμπιέρ κόμισσας του Νεβέρ, Ωσέρ & Τοννέρ, κόρης του Αρσαμμπώ Θ΄ κυρίου του Μπουρμπόν.
Ο σύζυγός της ήταν κόμης του Ανζού, από τον πρώτο του γάμο είχε γίνει κόμης της Προβηγκίας, μετά έγινε βασιλιάς της Σικελίας (που περιελάμβανε και τη Νάπολη) και έπειτα αγόρασε τον τίτλο του βασιλιά της Ιερουσαλήμ από τη Μαρία των Πουατιέ-Αντιόχειας, διεκδικήτρια του τίτλου. H Μαρία ήταν κόρη του Βοημούνδου Δ΄ πρίγκιπα της Αντιόχειας.
Όταν το 1285 απεβίωσε ο σύζυγός της Κάρολος Α΄, η Μαργαρίτα αποσύρθηκε στις γαίες της στο Τοννέρ. Στο κάστρο εκεί έμεινε με τη Μαργαρίτα των Μπριέν, σύζυγο του Βοημούνδου ΣΤ΄ πρίγκιπα της Αντιόχειας (μικρανεψιού της Μαρίας) και με την Αικατερίνη Α΄ του Κουρτεναί τιτουλάρια Λατίνα αυτοκράτειρα της Κωνσταντινούπολης (εγγονή του Καρόλου Α΄ από την πρώτη του σύζυγο). Οι τρεις γυναίκες έζησαν με φιλανθρωπίες και προσευχές· η Μαργαρίτα ίδρυσε τον Ξενώνα του Φοντενίλ και τον εξασφάλισε με επαρκή έσοδα για τη συντήρησή του.
Απεβίωσε 58 ετών άτεκνη και τάφηκε στον Ξενώνα· άφησε τις ιδιοκτησίες της στον μικρανιψιό της Ιωάννη Β΄ του Σαλόν-Ωσέρ.

Οικογένεια

Παντρεύτηκε το 1268 τον Κάρολο Α΄ των Καπετιδών-Ανζού βασιλιά της Σικελίας(-Νάπολης) και κόμη του Ανζού. Δεν απέκτησαν τέκνα και ο Κάρολος Α΄ έκανε μετά τρίτο γάμο.
Αρέθουσα (μυθολογία)

Αρέθουσα και θεά Δήμητρα

Την εποχή που ο θεός Πλούτωνας είχε αρπάξει την θεά Περσεφόνη, η μητέρα της, η θεά Δήμητρα, κατά την περιπλάνησή της για να βρει την κόρη της, συνάντησε την Αρέθουσα. Η Αρέθουσα παρακάλεσε την Δήμητρα να σταματήσει να τιμωρεί την Σικελία για την εξαφάνιση της κόρης της. Είπε στην Δήμητρα ότι ενώ ταξίδευε το ποτάμι της κάτω από την γη, είδε την Περσεφόνη να φαίνεται θλιμμένη ως βασίλισσα του Κάτω Κόσμου.
Χουάν Μιγέλ Λόπε Μπλανκ

Βιογραφία και έργο

Σπούδασε στο Πανεπιστήμιο Κομπλουτένσε της Μαδρίτης και στο Διεθνές Πανεπιστήμιο Μενέντεθ Πελάγιο του Σανταντέρ υπό τους Ραφαέλ Λαπέσα και Ντάμασο Αλόνσο. Με την υποστήριξη του Ανωτάτου Συμβουλίου Επιστημονικών Ερευνών, μετακόμισε στο Μεξικό με σκοπό να επανεκδόσει το Περιοδικό Ισπανικής Φιλολογίας. Εκεί δίδαξε στο Αυτόνομο Πανεπιστήμιο του Μεξικού όπου έλαβε το διδακτορικό του δίπλωμα στην Ισπανική Φιλολογία το 1962. Παράλληλα με τη διδασκαλία, στην οποία αφιέρωσε πέντε δεκαετίες λειτουργώντας ως σημείο αναφοράς για πολλούς Μεξικανούς γλωσσολόγους και φιλόλογους, προώθησε τις γλωσσολογικές και φιλολογικές μελέτες στο Μεξικό με την ίδρυση ιδρυμάτων όπως του Κέντρου Ισπανικής Γλωσσολογίας και τη συμμετοχή και διεύθυνση μελετών γύρω από τη διαλεκτολογία (Γλωσσολογικός άτλαντας του Μεξικού).
Αλεξάνδρα Δήμογλου

Βιογραφικό

Η Αλεξάνδρα Δήμογλου γεννήθηκε στις 15 Δεκεμβρίου 1981 στην Καβάλα. Ξεκίνησε τον αθλητισμό το 1991 και μετέχει σε αγώνες από το 1992. Το 2005 κατέκτησε τα πρώτα διεθνή τρόπαια, κερδίζοντας δύο πρώτες θέσεις στα 100μ και 200μ στο ευρωπαϊκό πρωτάθλημα στη Φινλανδία ενώ ήταν 4η στο μήκος.
Τα επόμενα δύο χρόνια διακρίθηκε στα παγκόσμια πρωταθλήματα. Το 2006, στο Άσεν, ήταν 3η στο μήκος και 4η στα 100μ και 200μ. Το 2007 στη Βραζιλία πήρε τρία ασημένια μετάλλια στα 100μ, 200μ, 400μ.
Στη συνέχεια προετοιμάστηκε εντατικά ενόψει των Παραολυμπιακών Αγώνων του Πεκίνου το 2008, με αποτέλεσμα να κατακτήσει ένα ασημένιο μετάλλια στα 400μ και δύο χάλκινα στα 100μ και 200μ. Ο Πανελλήνιος Σύνδεσμος Αθλητικού Τύπου την ανέδειξε αθλήτρια της χρονιάς 2008 για τις επιτυχίες της.
Το 2012 στους παραολυμπιακούς του Λονδίνου κατέκτησε το χάλκινο μετάλιο στα 400μ ενώ προκρίθηκε στον τελικό των 100μ, πάντα στην κατηγορία Τ13.
Ανήκει στον σύλλογο "Ίρις Καβάλας" και προπονείται με την Κατερίνα Δράκου.

Εκτός αθλητισμού

Είναι φοιτήτρια στο Πανεπιστήμιο Μακεδονίας και της αρέσουν τα ταξίδια και η μουσική.
Βουνό

Ένα βουνό ή όρος είναι ένα γεωλογικό ύψωμα της επιφάνειας της γης που ξεπερνά τα 300 μ.. Συνήθως το βουνό έχει μια αναγνωρίσιμη κορυφή. Τα βουνά καλύπτουν το 64% της Ασίας, το 36% της Βόρειας Αμερικής, το 25% της Ευρώπης, το 22% της Νότιας Αμερικής, το 17% της Αυστραλίας και το 3% της Αφρικής. Συνολικά η επιφάνεια της Γης καλύπτεται κατά 24% από ορεινούς όγκους. Το 10% του πληθυσμού της Γης ζει σε ορεινές περιοχές. Οι περισσότεροι ποταμοί του κόσμου τροφοδοτούνται από ορεινές πηγές, και περισσότερος από το μισό πληθυσμό της Γης εξαρτάται από τα όρη για υδάτινους πόρους.

Χαρακτηριστικά

Τα ψηλότερα βουνά, αλλά και βουνά που βρίσκονται πιο κοντά στους πόλους της Γης, έχουν τμήματα που εισέρχονται σε πιο κρύα στρώματα της ατμόσφαιρας. Έτσι, αυτά τα βουνά είναι πιο επιρρεπή στη δημιουργία παγετώνων και στη διάβρωση μέσω παγετού. Τέτοιες διαδικασίες δημιουργούν τις χαρακτηριστικές κορυφογραμμές των βουνών. Κάποια από αυτά τα βουνά έχουν παγετώδεις λίμνες, που δημιουργούνται από την τήξη των παγετώνων. Για παράδειγμα, εκτιμάται ότι υπάρχουν 3.000 παγετώδεις λίμνες στο Μπουτάν.

Είδη βουνών

Τα βουνά μπορούν να κατηγοριοποιηθούν με πολλούς τρόπους. Μερικά βουνά είναι ηφαίστεια και μπορούν να χαρακτηριστούν βασισμένα στο είδος της λάβας ή την ιστορία των εκρήξεών τους. Άλλα βουνά είναι σχηματισμένα από παγετώδεις διαδικασίες και μπορούν να χαρακτηριστούν με βάση τις μορφές παγετώνα. Τα περισσότερα, ωστόσο, οφείλουν τη δημιουργία τους στις ορογενετικές κινήσεις, δηλ. κινήσεις των λιθοσφαιρικών πλακών, οι οποίες έχουν ως συνέπεια την πτύχωση των ορίων τους. Ανάλογα με την εποχή που δημιουργήθηκαν οι πτυχώσεις αυτές διακρίνεται και η ηλικία των βουνών. Έτσι, με την πιο πρόσφατη Αλπική πτύχωση δημιουργήθηκαν οροσειρές όπως οι Άλπεις. Οι οροσειρές αυτές χαρακτηρίζονται από έντονο επιφανειακό ανάγλυφο και χαρακτηρίζονται ως οροσειρές αλπικού τύπου. Αντίθετα, οι σκανδιναβικές οροσειρές, που δημιουργήθηκαν πολύ παλαιότερα, έχουν πολύ πιο ήπιο ανάγλυφο και χαρακτηρίζονται ως οροσειρές σκανδιναβικού τύπου.
1916 (άλμπουμ)

Ιστορία του δίσκου

Το 1989 ο Lemmy αντιμετώπισε προβλήματα με την ιθαγένεια του στις Ηνωμένες Πολιτείες, αναγκαζόμενος να επιστρέψει στη Μεγάλη Βρετανία, ανάμεσα σε περιοδείες κατά τις οποίες οι Motörhead πέρασαν για πρώτη φορά από τη Βραζιλία το Μάρτιο, αλλά και μία μεγάλη ευρωπαϊκή περιοδεία την άνοιξη. Μέσα στη χρονιά, το συγκρότημα κατάφερε να ηχογραφήσει τρία νέα τραγούδια, τα "Going To Brazil", "No Voices In The Sky" και "Shut You Down", επηρεασμένα από τις εμφανίσεις τους στη Βραζιλία.

Την επόμενη χρονιά ο Νταγκ Σμιθ παρέδωσε τα δικαιώματα των τραγουδιών του συγκροτήματος δίνοντας τέλος σε μία διαμάχη η οποία κράτησε για το δεύτερο μισό της δεκαετίας του '80, ενώ τα προβλήματα παραμονής του Lemmy στις Ηνωμένες Πολιτείες λύθηκαν, με τον τραγουδιστή των Motörhead να αγοράζει σπίτι σε προάστιο του δυτικού Χόλιγουντ, στο Λος Άντζελες. Η μετακίνηση αυτή τον ενέπνευσε να γράψει το τραγούδι "Angel City".

Στις αρχές του 1991 κυκλοφόρησε ο δίσκος με τίτλο "1916" από την εταιρεία "WTG", ανεβαίνοντας στο # 24 των βρετανικών τσαρτ και το γερμανικό Top-20, αλλά αποτυγχάνοντας για άλλη μια φορά να μπει στη λίστα με τους εκατό πρώτους δίσκους στην αντίπερα όχθη του Ατλαντικού. Οι πωλήσεις του δίσκου ανέβηκαν από την επιτυχία του σινγκλ "The One to Sing the Blues", το οποίο έφθασε στο # 45, στην πατρίδα τους.

Αυτή τη χρονιά ο Lemmy έγραψε τέσσερα τραγούδια για το προσωπικό σχήμα του Όζι Όσμπορν και το "1916" κέρδισε υποψηφιότητα για βραβείο "Grammy" στην κατηγορία "Best Heavy Metal album". Οι Motörhead ξεκίνησαν την περιοδεία για την προώθηση του άλμπουμ στις 3 Φεβρουαρίου 1991 από το Νιούπορτ της Μεγάλης Βρετανίας συνεχίζοντας στη Γερμανία, την Ολλανδία, την Αυστρία, τη Γαλλία, τη Νορβηγία, τη Δανία, την Ελβετία και άλλες ευρωπαϊκές χώρες μέχρι τα μέσα Απριλίου. Τον Ιούνιο μετέβησαν στην Ιαπωνία για πέντε εμφανίσεις και άλλες τέσσερις στην Αυστραλία και τη Νέα Ζηλανδία, πριν ξεκινήσουν την αμερικάνικη περιοδεία τους στις 9 Ιουλίου 1991 από το Σολτ Λέικ Σίτι, δίνοντας 28 συναυλίες μέχρι τις 18 Αυγούστου. Επίσης, το Δεκέμβριο εκείνης της χρονιάς έδωσαν έξι συναυλίες επί γερμανικού εδάφους με τους Sepultura να ανοίγουν τις εμφανίσεις τους.

Τραγούδια

1. The One to Sing the Blues (Kilmister, Burston, Campbell, Taylor) - 3:07

2. I'm So Bad (Baby I Don't Care) (Kilmister, Burston, Campbell, Taylor) - 3:13

3. No Voices in the Sky (Kilmister, Burston, Campbell, Taylor) - 4:12

4. Going to Brazil (Kilmister, Burston, Campbell, Taylor) - 2:30

5. Nightmare/The Dreamtime (Kilmister, Burston, Campbell, Taylor) - 4:40

6. Love Me Forever (Kilmister, Burston, Campbell, Taylor) - 5:27

7. Angel City (Kilmister) - 3:57

8. Make My Day (Kilmister, Burston, Campbell, Taylor) - 4:24

9. R.A.M.O.N.E.S. (Kilmister, Burston, Campbell, Taylor) - 1:26

10. Shut You Down (Kilmister, Burston, Campbell, Taylor) - 3:44

11. 1916 (Kilmister) - 3:44